Viktor Tegelhoff

Ing. Viktor Tegelhoff (* 22. december 1918, Ružomberok – † 11. september 1991, Bratislava) bol slovenský futbalista, reprezentant Slovenska a Československa, neskôr tréner.
Kariéra.
Hráčske začiatky.
Viktor Tegelhoff sa narodil tesne po vzniku ČSR v Ružomberku. Práve v tomto meste začal v roku 1932 svoju mládežnícku kariéru v tíme ŠK Ružomberok. Už v juniorskom veku hral jednu sezónu tiež za Š.K. Sokolče, s ktorým sa stal v sezóne 1935/36 majstrom Horného Liptova. Ako junior ďalej nastupoval aj za ŠK Ružomberok, s ktorým od roku 1937 pokračoval ako senior a s ktorým v roku 1940 postúpil do I. ligy. 
Pôsobenie v Slovane Bratislava.
Na jeseň 1942 odišiel za štúdiom lesného inžinierstva do Bratislavy, kde hral za ŠK Slovan Bratislava nepretržite 14 sezón, čo sa nepodarilo žiadnemu inému hráčovi Slovana. Už v sezóne 1943/1944 sa práca trénera Ferdinanda Daučíka stala zmysluplná – majstrovským titulom Slovenska, keď útok Dulovič, Arpáš, Tegelhoff, Luknár, Podhradský nastrieľal 121 gólov a Tegelhoff dal 27 gólov, z toho 7 gólov proti ZTK Zvolen. So Slovanom získal 4 federálne tituly, z toho tri za sebou v rokoch 1949, 1950 a 1951. Prvý majstrovský titul Slovanu v ČSR v roku 1949 pod vedením trénera Leopolda "Jima" Šťastného bol historický – bola prelomená hegemónia pražských mužstiev Slavie a Sparty. Sokol NV Bratislava s útokom Laskov, Pažický, Tegelhoff, Preis, Šimanský nastrieľal 84 gólov. Bol prvým Slovákom v československej futbalovej reprezentácii po 2. svetovej vojne, ktorý nastúpil za ČSR proti Francúzsku v Paríži dňa 7.4.1946. Ako kapitán reprezentačného mužstva ČSR premiérovo nastúpil dňa 30.10.1949 v Ostrave proti Poľsku (2:0). Hrával na pozícii stredného útočníka, ktorá v dnešnom modernom futbale nemá pravú analógiu, keďže sa aplikuje odlišný systém hry. 
Neskoršia kariéra a vykonštruované odsúdenie.
Na jeseň 1956 prestúpil zo Slovana Bratislava do Slavoja Piešťany, kde jeho kariéru hrajúceho trénera prerušilo zatknutie a vykonštruovaný politický súd v roku 1957.
Bol zatknutý dňa 29.5.1957 príslušníkmi ŠtB z Prahy (ŠtB na Slovensku sa o tom dozvedela až na poslednú chvíľu) a spolu s hráčmi Slovana Michalom Benedikovičom, Ladislavom Steinerom a Pavlom Beňom bol nespravodlivo odsúdený za kontakty s emigrantmi. Tegelhoff dostal 5 rokov nepodmienečne, z ktorých si "odsedel" 3 roky v uránových baniach v Jáchymove v lágri Mariánka. Z väzenia bol prepustený na základe amnestie prezidenta dňa 12.5.1960. Po návrate mal zakázané pôsobiť vo vyšších súťažiach, preto hrával futbal za Pozemné stavby Bratislava a pomáhal s obnovou klubu Slavoj Piešťany.
Po skončení aktívnej činnosti sa venoval trénerskej práci. Po skončení aktívnej činnosti v rokoch 19641977 trénoval mládež Interu Bratislava, s ktorými v rokoch 1970, 1971 a 1972 vyhral „Veľký“ žiacky turnaj v Přelouči v Česku (neoficiálne majstrovstvá Československa). V roku 1967 jednu sezónu trénoval mužov Interu "B".
V januári 1991 bol Viktor Tegelhoff plne rehabilitovaný.
Ocenenia.
Viktor Tegelhoff je v Klube ligových kanonierov Slovenska, keď v 266 ligových zápasoch dal 111 gólov. Za ŠK (MFK) Ružomberok dal 25 gólov a za ŠK Bratislava (Sokol NV, Slovan Bratislava) dal 86 gólov, o čom bol Klubom ligových kanonierov vydaný "Certifikát" (2013). 
Vo svojej úspešnej futbalovej kariére dostal aj ocenenia – „Majster športu“ (1955), „Zlatý odznak československého futbalového zväzu“ (1972), Osobnosť mesta Piešťany (2004), Čestné uznanie od mesta Přelouč (1976). Je po ňom pomenovaná „najbelasejšia“ ulica na svete pri štadióne Tehelné pole "Ulica Viktora Tegelhoffa" a aj „Detské ihrisko Tegelhoffa“.
V edícii "Belasé legendy" vyšla o Viktorovi Tegelhoffovi kniha Tomáša Černáka, ktorá bola pokrstená dňa 31.3.2019 Antonom Urbanom pri príležitosti otvorenia nového štadióna "Tehelne pole".